KykNET bring hulde aan Dolf van NiekerkDolf van Niekerk (Foto: Universiteit van die Vrystaat) Die bekroonde skrywer Dolf van Niekerk, wat op 31 Desember in die ouderdom van 93 dood is, se lewe en bydrae tot die Suid-Afrikaanse literêre wêreld word Sondagaand op kykNET gevier. As huldeblyk wys die kanaal weer ŉ episode uit Stroom Op, ŉ dokumentêre reeks oor mense wat oor die jare heen hul eie pad beginselvas en vreesloos gestap het. “Ons wys graag vir kykers ŉ kosbare kort dokumentêr oor Van Niekerk uit ons argief. Dit is belangrik om diegene wat ons taal en letterkunde en denke help vorm het, te huldig,” sê Waldimar Pelser, M-Net se direkteur vir kykNET-kanale. Stroom Op is in 2013 vervaardig. Jan Horn het die regie van die reeks behartig en Marida Swanepoel was die toesigvervaardiger. Maroela Media het berig dat Van Niekerk in 2020 Covid-19 opgedoen en daarna gesondheidsprobleme ervaar het. Talle huldeblyke is na sy dood op sosiale media gelewer. “Suid-Afrika het een van ons mees begaafde seuns verloor met die afsterwe van Dolf van Niekerk – die laaste van die ‘Sestigers’,” het die skrywer Daniel Lötter gesê. “Sy lewe was vol en ryk en gevul met diensbaarheid, en sy sterfte laat ons met ’n ryk erflating.” As skrywer van poësie, kortverhale, jeugverhale en radiodramas word hy met etlike letterkundige pryse bekroon, onder meer die Eugène Marais-prys vir sy bundel Skepsels (1964) en sowel die Scheepers- as die MER-pryse vir jeuglektuur vir Die haasvanger (1986). Van sy ander prosawerke sluit in Gannavlei, Die son struikel, Kort lewe van ’n reisiger en Die aarde waarop ek loop. Van sy bekende digbundels sluit in Karoosange, Dubbelster en Portrette in my gang. Stroom Op: Dolf van Niekerk is Sondagaand 8 Januarie om 20:30 op kykNET, DStv-kanaal 144, te sien.